梅尧臣
寄谢开封宰薛赞善
予生多不偶，事事相与背。
适从平川役，乃遇河决溃。
舟胶在中野，寸步使心痗。
谁知赤县尹，勤恤每外内。
文符饬亭长，寇盗虞鼠辈。
仍能馈饼饵，童稚仰所赉。
今又置酒壶，惠问亦已再。
令我清夜饮，是夕值月晦。
独酌效谪僊，而复无影对。
如何亡情游，似亦有世态。
家人诚可同，况我昨丧配。
虽曰预朝裾，左右无粉黛。
兀然唯书史，旧学厌琐碎。
欲探文字工，下笔语多碍。
却思君西斋，新治虚可爱。
燕坐禽鸟寂，吟哦簿书退。
此乐吾未如，区区劳覆载。